pythainlp/thaigov-v2-corpus-22032023 huggingface dataset:
วันพฤหัสบดีที่ 18 มีนาคม 2564
กรมท่าอากาศยานจัดอบรมบุคลากรท่าอากาศยานเบตง พร้อมฝึกซ้อมแผนฉุกเฉิน
กรมท่าอากาศยานจัดการอบรมบุคลากรท่าอากาศยานเบตง พร้อมจัดการฝึกซ้อมแผนฉุกเฉินร่วมกับหน่วยงานในพื้นที่ เมื่อวันที่ 15 - 17 มีนาคม 2564 ณ ท่าอากาศยานเบตง อำเภอเบตง จังหวัดยะลา
ขณะนี้ ท่าอากาศยานเบตง กรมท่าอากาศยาน อยู่ระหว่างขั้นตอนการขอใบรับรองการดำเนินงานสนามบินสาธารณะ จากสำนักงานการบินพลเรือนแห่งประเทศไทย (กพท.) โดยจะต้องดำเนินการแก้ไขข้อบกพร่องด้านบุคลากร ที่มีข้อสังเกตถึงจำนวนของบุคลากรผู้ปฏิบัติงานอาจไม่เพียงพอ รวมถึงไม่มีการจัดฝึกซ้อมแผนฉุกเฉินของสนามบิน
สำหรับการลงพื้นที่ในครั้งนี้ นายณรงค์ อรุณภาคมงคล ผู้เชี่ยวชาญเฉพาะด้านความปลอดภัยภาคพื้น และเจ้าหน้าที่กองมาตรฐานสนามบิน กรมท่าอากาศยานได้จัดอบรมบุคลากรผู้ปฏิบัติงานของท่าอากาศยานเบตง ในด้านระบบการจัดการด้านความปลอดภัย (Safety Management System), Human factors และอบรมเกี่ยวกับอากาศยาน แบบ Q400,ATR-72 โดยได้รับฟังการบรรยาย แลกเปลี่ยนความรู้ และ ระดมความคิดเห็นนำเสนอในด้านต่างๆ เพื่อให้เห็นถึงการปฏิบัติงานจริงและทำให้เกิดการทำงานเป็นทีม
นอกจากนี้ ได้จัดให้มีการฝึกซ้อมดับเพลิงด้วยไฟจริงในเวลากลางวันและกลางคืน การซ้อมดับเพลิงเข้าสถานการณ์ในพื้นที่ยากลำบาก (Remote Attack) ของเจ้าหน้าที่ดับเพลิงและกู้ภัยที่รับเข้ามาบรรจุใหม่ของท่าอากาศยานเบตง รวมถึงได้มีการเชิญหน่วยงานในพื้นที่ที่เกี่ยวข้องกับแผนฉุกเฉินสนามบิน ได้แก่ โรงพยาบาลเบตง โรงพยาบาลส่งเสริมสุขภาพตำบลยะรม สถานีตำรวจเบตง สถานีตำรวจยะรม ตำรวจตะเวนชายแดน 44 บรรเทาสาธารณภัยเทศบาลเมืองเบตง ผู้แทนอำเภอเบตง อบต.ยะรม อบต.ตาเนาะแมเราะ เทศบาลเมืองเบตง สถานีอุตุนิยมวิทยาเบตง มาร่วมประชุม ทำความเข้าใจแผนฉุกเฉินสนามบิน และขั้นตอนการปฏิบัติงานร่วมกัน รวมถึงการตั้งคณะกรรมการฉุกเฉิน พร้อมสำรวจเส้นทางเข้าออกฉุกเฉิน เส้นทางโดยรอบสนามบิน จุดเตรียมการ และจุดนัดพบ เพื่อให้เกิดความเข้าใจในพื้นที่ และเตรียมการซ้อมแผนฉุกเฉินร่วมกันในขั้นตอนต่อไป
วันอังคารที่ 9 มีนาคม 2564
กรมท่าอากาศยาน กระทรวงคมนาคม เผยถึงความคืบหน้าการเปิดให้บริการท่าอากาศยานเบตง จากการประชุมติดตามความคืบหน้าการดำเนินโครงการก่อสร้างท่าอากาศยานเบตง จังหวัดยะลา
โดยมีนายฉัตรชัย บางชวด รองเลขาธิการสภาความมั่นคงแห่งชาติ เป็นประธาน ซึ่งมีผู้แทนกรมท่าอากาศยานและหน่วยงานราชการที่เกี่ยวข้องเข้าประชุม เมื่อวันที่ 8 มีนาคม 2564 ณ ห้องประชุมจิร วิชิตสงคราม สำนักงานสภาความมั่นคงแห่งชาติ กรุงเทพฯ
โดยกรมท่าอากาศยานได้รายงานข้อมูลในส่วนที่เกี่ยวข้องว่า ขณะนี้อยู่ระหว่างขั้นตอนการขอใบรับรองการดำเนินงานสนามบินสาธารณะ ซึ่งสำนักงานการบินพลเรือนแห่งประเทศไทย (กพท.) จะต้องลงพื้นที่เพื่อประเมินความพร้อมอีกครั้ง หลังจากท่าอากาศยานเบตงมีเจ้าหน้าที่ปฏิบัติงานได้ครบทุกด้านแล้วตามที่ กพท. กำหนด
ทั้งนี้ ภารกิจของท่าอากาศยานเบตงในปัจจุบัน คือให้บริการเที่ยวบินทางทหารและเที่ยวบินส่วนบุคคลได้ สำหรับการเปิดบริการเที่ยวบินเชิงพาณิชย์ มีสายการบินนกแอร์ที่มีความสนใจในการเปิดเส้นทางบินจากท่าอากาศยานดอนเมือง ไปยังท่าอากาศยานเบตง แต่ยังมีเงื่อนไขในการเปิดให้บริการ เช่น การเสนอขอให้หน่วยงานภาครัฐและเอกชนของจังหวัดรับประกันที่นั่งขั้นต่ำ ซึ่งที่ประชุมได้ให้ศูนย์อำนวยการบริหารจังหวัดชายแดนภาคใต้ (ศอ.บต.) เป็นหน่วยงานหลักที่จะประสานกับสายการบิน และหารือกับหน่วยงานที่เกี่ยวข้องให้เกิดความชัดเจน
จากเดิมที่ได้วางให้ท่าอากาศยานเบตง สามารถรองรับการเดินทางทั้งในประเทศและระหว่างประเทศ เพื่อเสริมศักยภาพด้านการท่องเที่ยวและเศรษฐกิจชายแดนใต้นั้น เมื่อเกิดสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ทำให้แผนทุกอย่างที่วางไว้ได้รับผลกระทบ และภาคเอกชนต้องมีการทบทวนแผนธุรกิจใหม่ ให้สอดคล้องกับสถานการณ์ปัจจุบัน โดยต้องเน้นไปในส่วนของการเดินทางภายในประเทศก่อน และปัจจุบันตารางบินฤดูร้อนของกรมท่าอากาศยาน ตั้งแต่วันที่ 28 มีนาคม ถึง 30 ตุลาคม 2564 ไม่มีคำขอจากสายการบินในการเปิดเที่ยวบินใหม่เส้นทางเบตงเข้ามา จึงไม่สามารถแจ้งได้ว่า จะเปิดบินได้เมื่อใด แต่ถ้าหากมีคำขอเปิดบินเข้ามา กรมท่าอากาศยานก็จะเร่งพิจารณาดำเนินการโดยเร็วต่อไป
วันพฤหัสบดีที่ 18 มีนาคม 2564
คัดเลือกเกษตรกร สถาบันเกษตรกร และสหกรณ์ดีเด่นแห่งชาติ
กระทรวงเกษตรฯ ประชุมคัดเลือกเกษตรกร สถาบันเกษตรกร และสหกรณ์ดีเด่นแห่งชาติ ครั้งที่ 2/2564
วันพุธที่ 17 มีนาคม 2564 นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานประชุมคณะกรรมการคัดเลือกเกษตรกร สถาบันเกษตรกร และสหกรณ์ดีเด่นแห่งชาติ ครั้งที่ 2/2564 โดยมีนายระพีภัทร์ จันทรศรีวงศ์ รองปลัดกระทรวงเกษตรและสหกรณ์ ร่วมประชุม พร้อมทั้งผู้แทนกรมต่าง ๆ ในคณะกรรมการดังกล่าวเข้าร่วม
สำหรับการประชุมครั้งนี้ ที่ประชุมได้พิจารณาคัดเลือกเกษตรกรและบุคคลทางการเกษตรดีเด่น จำนวน 16 สาขา และสถาบันเกษตรกรดีเด่น จำนวน 12 สาขา สหกรณ์ดีเด่น จำนวน 6 สาขา ซึ่งผู้ที่ได้รับการคัดเลือกจะเข้ารับพระราชทานรางวัล ในงานพระราชพิธีพืชมงคลจรดพระนังคัลแรกนาขวัญ ประจำปี 2564 นอกจากนี้ ที่ประชุมยังมีมติเห็นชอบการกำหนดรางวัลและโล่รางวัลสำหรับผู้ที่ได้รับการคัดเลือกในระดับประเทศใหม่ เพื่อความเหมาะสม เชิดชูเกียรติ และเป็นขวัญกำลังใจให้ผู้ที่ได้รับรางวัลดังกล่าว ทั้งนี้ ประธานได้เน้นย้ำให้หน่วยงานต่าง ๆ พัฒนาต่อยอดเกษตรกร และสถาบันเกษตรกรที่ได้รับการคัดเลือกให้เป็นแบบอย่างและสร้างแรงบันดาลใจแก่เกษตรกรทั่วไปซึ่งส่งผลให้เกิดการพัฒนาที่ต่อเนื่องและมีประสิทธิภาพต่อไป
วันศุกร์ที่ 19 มีนาคม 2564
R&I คงอันดับความน่าเชื่อถือเศรษฐกิจไทยมีแนวโน้มที่ดี
วันศุกร์ที่ 19 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
บริษัท Rating and Investment Information หรือ R&I ซึ่งเป็นบริษัทจัดอันดับความน่าเชื่อถือรายใหญ่ของญี่ปุ่น ประกาศคงอันดับความน่าเชื่อถือของประเทศไทย อยู่ที่ A- และคงมุมมองความน่าเชื่อถือของประเทศไทย อยู่ในระดับมีเสถียรภาพ โดยปัจจัยสำคัญที่แสดงถึงความเชื่อมั่นในแนวทางการดำเนินโยบายของรัฐบาล เช่น ดำเนินมาตรการเชิงรุกในการพัฒนาอุตสาหกรรมที่มีมูลค่าเพิ่มสูงและพัฒนาเขตเศรษฐกิจพิเศษภาคตะวันออก (EEC), มีดุลบัญชีเดินสะพัดเกินดุล, และทุนสำรองระหว่างประเทศอยู่ในระดับสูง ทั้งนี้ R&I เชื่อมั่นว่า เศรษฐกิจไทยปี 2564 จะฟื้นตัวและเติบโตอย่างค่อยเป็นค่อยไป และจะช่วยฟื้นฟูการลงทุนภายในประเทศให้ดีขึ้นต่อไป
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 11 มีนาคม 2564
พิพิธภัณฑ์เหมือนจริง (Virtual Museum)
15 กันยายน 2563
นายอิทธิพล คุณปลื้ม รัฐมนตรีว่าการกระทรวงวัฒนธรรม นำนายกรัฐมนตรีชมการแสดงหุ่นหลวงหลังได้รับการอนุรักษ์และฟื้นฟู การติดตามนำโบราณวัตถุของไทยในต่างประเทศกลับคืนสู่ประเทศไทยจากสหรัฐอเมริกา และผลงานการใช้เทคโนโลยีในพิพิธภัณฑ์ โดยเป็นการจัดทำพิพิธภัณฑ์เหมือนจริง (Virtual Museum) เพื่อประชาสัมพันธ์วันพิพิธภัณฑ์ไทย ในโอกาสครบรอบ “146 ปี กิจการพิพิธภัณฑ์ไทย” ภายใต้แนวคิด “พิพิธภัณฑ์ เข้าถึงได้ สนุก และทันสมัย” (Learning by Playing) ส่งเสริมการอนุรักษ์ศิลปวัฒนธรรมอันดีงามของประเทศไทย ณ พิพิธภัณฑสถานแห่งชาติ พระนคร ระหว่างวันที่ 15 - 19 กันยายน 2563
วันอาทิตย์ที่ 21 มีนาคม 2564
วราวุธ ลงพื้นที่แก้ภัยแล้ง ติดตามการอนุรักษ์ฟื้นฟู หนองหาร จ.สกลนคร
วราวุธ ลงพื้นที่แก้ภัยแล้ง ติดตามการอนุรักษ์ฟื้นฟู หนองหาร จ.สกลนคร
วราวุธ ลงพื้นที่แก้ภัยแล้ง ติดตามการอนุรักษ์ฟื้นฟู หนองหาร จ.สกลนคร
วันที่ 21 มีนาคม 2564 เวลา 11.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) นำทีมนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. ลงพื้นที่ตรวจติดตามความก้าวหน้าการอนุรักษ์ฟื้นฟูพื้นที่ชุ่มน้ำหนองหาร พร้อมมอบถุงปันสุข ทส. ให้แก่ผู้ประสบภัยแล้งในพื้นที่ ณ บึงหนองหาร อ.เมืองสกลนคร จ.สกลนคร
นายวราวุธ ศิลปอาชา กล่าวว่า การอนุรักษ์และฟื้นฟูหนองหาร และการวางแผนการใช้ประโยชน์จากทรัพยากรน้ำอย่างยั่งยืน จำเป็นต้องคำนึงถึงวิถีชีวิตของชุมชนรอบหนองหาร ซึ่งเป็นไปตามนโยบายของ พลเอก ประวิตร วงษ์สุวรรณ รองนายกรัฐมนตรี ในการบริหารจัดการทรัพยากรน้ำแบบบูรณาการ และมีส่วนร่วมจากทุกภาคส่วนที่เกี่ยวข้อง เพื่อแก้ไขปัญหาการขาดแคลนน้ำให้กับพี่น้องประชาชน
พื้นที่ชุ่มน้ำหนองหาร จ.สกลนคร เป็นพื้นที่ชุ่มน้ำที่มีความสำคัญระดับนานาชาติ เป็นแหล่งที่อยู่อาศัยของ นก ปลา และสิ่งมีชีวิตหลากหลายสายพันธุ์ มีชุมชนโดยรอบใช้น้ำเพื่อการอุปโภคบริโภค และการเกษตร ซึ่งจากการเปลี่ยนแปลงการใช้ประโยชน์ที่ดินโดยรอบหนองหาร และการเปลี่ยนแปลงสภาพภูมิอากาศ ตลอดจนภาวะฝนแล้งและฝนทิ้งช่วงในปัจจุบัน ส่งผลกระทบต่อการทำเกษตรกรรม เศรษฐกิจ วิถีชีวิต และพฤติกรรมการใช้น้ำ รวมไปถึงคุณภาพของน้ำในหนองหาร จึงจำเป็นต้องมีการฟื้นฟูระบบนิเวศของทั้งลุ่มน้ำที่เป็นต้นกำเนิดของหนองหาร เพื่อเพิ่มศักยภาพการเก็บรักษาน้ำ และลดการชะล้างของตะกอนดิน การเพิ่มการไหลเวียนของน้ำในหนองหาร เพื่อปรับปรุงคุณภาพน้ำและรักษาระบบนิเวศ ตลอดจนการปรับปรุงลำน้ำและเชื่อมโยงแก้มลิงเพื่อบรรเทาภาวะน้ำท่วมน้ำแล้งในพื้นที่ปลายน้ำบริเวณลำน้ำก่ำ ก่อนออกสู่แม่น้ำโขง
วันจันทร์ที่ 22 มีนาคม 2564
กรุงเทพฯ กับการใช้รถไฟฟ้าเป็นระบบขนส่งสาธารณะหลัก
รถไฟฟ้าเป็นระบบขนส่งสาธารณะหลัก ช่วยขนส่งผู้โดยสารจากที่อยู่อาศัยย่านชานเมืองเข้าสู่พื้นที่ธุรกิจย่านกลางเมือง
ซึ่งเส้นทางและพื้นที่รถไฟฟ้าระบบขนส่งสาธารณะหลัก จะมีกี่สาย กี่สถานี ไปดูจากรูปนี้กันได้เลย
วันอังคารที่ 2 มีนาคม 2564
ที่ปรึกษารมช.สธ.ติดตามการฉีดวัคซีนโควิด19เข็มแรก ที่โรงพยาบาลแม่สอด จ.ตาก
ที่ปรึกษารัฐมนตรีช่วยว่าการกระทรวงสาธารณสุข ลงพื้นที่ติดตามการฉีดวัคซีนโควิด 19 เข็มแรกของ จ.ตาก พร้อมให้กำลังใจทีมบุคลากรทางการแพทย์ในการป้องกันควบคุมสถานการณ์โรคโควิด 19
วันนี้ (2 มีนาคม 2564) โรงพยาบาลแม่สอด จ.ตาก นายธนิตพล ไชยนันทน์ ที่ปรึกษารัฐมนตรีช่วยว่าการกระทรวงสาธารณสุข พร้อมด้วย นายพงศ์รัตน์ ภิรมย์รัตน์ ผู้ว่าราชการจังหวัดตาก นพ.วิทยา พลสีลา นายแพทย์สาธารณสุขจังหวัดตาก และคณะผู้บริหาร ลงพื้นที่ติดตามการฉีดวัคซีนโควิด 19 เข็มแรกของจ.ตาก พร้อมให้กำลังใจทีมบุคลากรทางการแพทย์ในการป้องกันควบคุมสถานการณ์โรคโควิด 19
นายธนิตพลกล่าวว่า จ.ตาก ถือเป็น 1 ในจังหวัดเป้าหมายหลักของประเทศที่ประชาชนต้องได้รับการฉีดวัคซีนโควิด 19 เนื่องจากเป็นจังหวัดท่องเที่ยวและเป็นพื้นที่เศรษฐกิจที่สำคัญของประเทศ ยังคงพบผู้ติดเชื้อโควิดอย่างต่อเนื่องทั้งคนไทยและแรงงานต่างด้าว ในการควบคุมโรคต้องอาศัยความร่วมมือทุกภาคส่วนและประชาชนทุกคน จึงจะทำให้สามารถควบคุมโรคได้ดี และการสร้างเสริมภูมิคุ้มกันโรคโดยการให้วัคซีนโควิด 19 จะช่วยให้ประชาชนลดความเสี่ยงการติดเชื้อ การเจ็บป่วยรุนแรง และการเสียชีวิตได้ ซึ่งรัฐบาลได้จัดหาวัคซีนไว้ 63 ล้านโดส ทยอยฉีดให้กับกลุ่มเป้าหมาย เพื่อให้การควบคุมโรคมีประสิทธิภาพ โดย จ.ตากได้รับวัคซีนโควิด 19 ล็อตแรก จำนวน 5,000 โดส ได้จัดสรรไปยังโรงพยาบาลแม่สอด/โรงพยาบาลแม่ระมาด และโรงพยาบาลพบพระ ระยะแรกจะฉีดให้บุคลากรทางการแพทย์และเจ้าหน้าที่ด่านหน้าที่ทำหน้าที่ป้องกันควบคุมโรค เป็นเข็มแรก ณ โรงพยาบาลแม่สอด
“ขอให้ทุกคนมั่นใจ วัคซีนทุกโดสมีมาตรฐานความปลอดภัยสูง ผ่านการตรวจสอบมาตรฐานและกระบวนการผลิตจากกรมวิทยาศาสตร์การแพทย์ ขึ้นทะเบียนโดยสำนักงานคณะกรรมการอาหารและยา รัฐบาลจัดหาวัคซีนให้ทุกคนในประเทศได้รับวัคซีนเพื่อป้องกันโรคตามความสมัครใจ ฟรี ไม่เสียค่าใช้จ่าย ทั้ง 2 เข็ม ภายในปี 2564 นี้” นายธนิตพลกล่าว
ทั้งนี้ โรงพยาบาลแม่สอดมี 8 ขั้นตอนการฉีด ตั้งแต่จุดลงทะเบียน, จุดตรวจสุขภาพ วัดความดันโลหิต ชั่งน้ำหนัก, จุดประเมินความเสี่ยง, จุดฉีดวัคซีน, บันทึกข้อมูล รับใบนัดฉีดครั้งที่ 2, จุดพักคอยสังเกตอาการ 30 นาทีหลังฉีดเสร็จ สแกน Line Official Account “หมอพร้อม”, จุดประเมินอาการก่อนกลับบ้าน และจุด Dash Board แสดงข้อมูลความครอบคลุมการฉีดวัคซีน มีระบบติดตามอาการหลังฉีดวัคซีน ในวันที่ 1, 7 และ 30 ด้วยระบบ Line Official Account “หมอพร้อม” นัดหมายการฉีดเข็มที่ 2 เพื่อความสะดวกและรวดเร็ว ขอให้นําบัตรประชาชนและเตรียมเบอร์โทรศัพท์ที่สามารถติดต่อได้ หากมีข้อสงสัยติดต่อสอบถามได้ที่เบอร์ 055 518100
*************************************** 2 มีนาคม 2564
วันพุธที่ 17 มีนาคม 2564
กรมการขนส่งทางบก ชวนใช้บริการแอปพลิเคชันชำระภาษีรถประจำปี DLT Vehicle Tax สะดวก รวดเร็ว ไม่ต้องเดินทาง
นายยงยุทธ นาคแดง รองอธิบดีกรมการขนส่งทางบก (ขบ.) กระทรวงคมนาคม เปิดเผยว่า เพื่อเป็นการสนับสนุนให้ประชาชนที่ต้องการชำระภาษีรถประจำปีไม่ต้องเดินทางมาที่สำนักงานขนส่ง ลดภาระค่าใช้จ่ายในการเดินทาง และลดความเสี่ยงการแพร่ระบาดของโรค COVID-19
ขบ. ขอแนะนำให้ประชาชนใช้บริการชำระภาษีรถประจำปีผ่านแอปพลิเคชัน DLT Vehicle Tax โดยสามารถรอรับเครื่องหมายการเสียภาษีและใบเสร็จรับเงินทางไปรษณีย์ได้ ภายใน 5 วันทำการ นับจากวันชำระเงิน และเมื่อมีการชำระภาษีรถประจำปีผ่านแอปพลิเคชันเรียบร้อยแล้ว ระบบจะแสดงหลักฐานการชำระภาษีรถประจำปีชั่วคราว เพื่อให้เจ้าของรถสามารถใช้เป็นหลักฐานแสดงการชำระภาษีจนกว่าจะได้รับเครื่องหมายการเสียภาษีประจำปี
นอกจากนี้ ขบ. ยังได้พัฒนาบริการรับชำระภาษีรถประจำปีอีกหลากลายช่องทางที่อำนวยความสะดวกประชาชนไม่ต้องเดินทางมาสำนักงานขนส่ง เช่น เว็บไซต์ https://eservice.dlt.go.th เคาน์เตอร์เซอร์วิส โมบายล์แอปพลิเคชัน mPAY และ Truemoney Wallet ในเบื้องต้นการชำระภาษีรถประจำปีแบบออนไลน์รองรับเฉพาะรถที่ไม่เข้าข่ายต้องนำรถไปตรวจสภาพ อาทิ รถยนต์นั่งส่วนบุคคลไม่เกิน 7 คน (รถเก๋ง) รถยนต์นั่งส่วนบุคคลเกิน 7 คน (รถตู้) รถยนต์บรรทุกส่วนบุคคล (รถกระบะ) ที่มีอายุการใช้งานไม่เกิน 7 ปี รถจักรยานยนต์ที่มีอายุการใช้งานไม่ได้เกิน 5 ปี นับตั้งแต่วันที่จดทะเบียนครั้งแรก ที่ไม่มีภาษีค้างชำระหรือค้างชำระไม่เกิน 1 ปี ไม่ถูกอายัดทะเบียน ไม่ใช่รถที่ใช้เชื้อเพลิงประเภทก๊าซ และไม่มีการเปลี่ยนแปลงสาระสำคัญของรถให้ผิดไปจากรายการที่จดทะเบียนไว้ ส่วนรถที่เข้าข่ายต้องตรวจสภาพก่อนชำระภาษีประจำปีสามารถใช้บริการชำระภาษีโดยไม่ต้องลงจากรถหรือบริการเลื่อนล้อต่อภาษี (Drive Thru for Tax) ณ สำนักงานขนส่ง ที่ทำการไปรษณีย์ ธนาคารพาณิชย์ที่ร่วมโครงการ หรือที่สำนักงานขนส่งทุกแห่งทั่วประเทศ
สำหรับสถิติการให้บริการชำระภาษีรถประจำปีในเขตกรุงเทพฯ เดือนกุมภาพันธ์ 2564 มีผู้ใช้บริการ จำนวนทั้งสิ้น 503,754 คัน แบ่งเป็นการใช้บริการรับชำระภาษีรถประจำปี ณ สำนักงานขนส่งกรุงเทพฯ พื้นที่ 1 - 5 มากที่สุด จำนวน 397,702 คัน รองลงมาคือ การใช้บริการเลื่อนล้อต่อภาษี (Drive Thru for Tax) จำนวน 58,914 คัน ผ่านเว็บไซต์ https://eservice.dlt.go.th/ จำนวน 31,134 คัน ในส่วนของบริการชำระภาษีผ่านแอปพลิเคชัน DLT Vehicle Tax มีผู้ใช้บริการ จำนวน 2,024 คัน และบริการชำระภาษีรถประจำปีผ่านตู้รับชำระภาษีรถประจำปีอัตโนมัติ (Kiosk) มีผู้ใช้บริการ จำนวน 904 คัน นอกจากนี้ ยังมีบริการรับชำระภาษีรถประจำปีผ่านหน่วยงานเครือข่าย อาทิ เคาน์เตอร์เซอร์วิสมีผู้ใช้บริการ จำนวน 11,184 คัน ที่ทำการไปรษณีย์ จำนวน 1,235 คัน ผ่านแอปพลิเคชัน mPAY และ Truemoney Wallet จำนวน 621 คัน และผ่านธนาคารที่ร่วมโครงการ จำนวน 36 คัน
สอบถามข้อมูลการชำระภาษีรถประจำปีเพิ่มเติมได้ที่ สายด่วน 1584 ตลอด 24 ชั่วโมง
วันอังคารที่ 2 มีนาคม 2564
ปลัดกระทรวงยุติธรรม​ ประชุมคณะอนุกรรมการปฏิรูปกฎหมายเพื่อฟื้นฟูเศรษฐกิจหลังการแพร่ระบาดโรคไวรัสโคโรนา ๒๐๑๙ ครั้งที่ ๒/๒๕๖๔
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม​ เป็นประธานการประชุมคณะอนุกรรมการปฏิรูปกฎหมายเพื่อฟื้นฟูเศรษฐกิจหลังการแพร่ระบาดโรคไวรัสโคโรนา ๒๐๑๙ ครั้งที่ ๒/๒๕๖๔
ในวันจันทร์ที่ ๑ มีนาคม ๒๕๖๔ เวลา​ ๐๙.๐๐​ น.​
ณ ห้องประชุม ๔​ -​ ๐๑ ชั้น ๔ อาคารที่ทำการกระทรวงยุติธรรม
ถนนแจ้งวัฒนะ เขตหลักสี่ กรุงเทพฯ
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม​
เป็นประธานการประชุมคณะอนุกรรมการปฏิรูปกฎหมายเพื่อฟื้นฟูเศรษฐกิจหลังการแพร่ระบาดโรคไวรัสโคโรนา ๒๐๑๙ ครั้งที่ ๒/๒๕๖๔
โดยมีคณะอนุกรรมการปฏิรูปกฎหมายฯ เข้าร่วมฯ
โดยที่ประชุม​รับทราบ​กฎหมายเกี่ยวกับการบรรเทาผลกระทบและฟื้นฟูเศรษฐกิจภายหลังวิกฤติโควิด - 19
ของสาธารณรัฐอินโดนีเซียและประเทศมาเลเซีย และรับทราบข้อมูลเกี่ยวกับการดำเนินนโยบายเศรษฐกิจที่ได้รับจากหน่วยงานที่เกี่ยวข้อง
นอกจากนี้ ที่ประชุมได้พิจารณาเกี่ยวกับแนวทางปฏิรูปกฎหมายเพื่อฟื้นฟูเศรษฐกิจอีกด้วย
วันจันทร์ที่ 22 มีนาคม 2564
เช็กเลย! ประกาศผลทบทวนสิทธิ "เราชนะ" รอบสุดท้าย
...
อัพเดทความคืบหน้าการประกาศผลทบทวนสิทธิ “เราชนะ” รอบสุดท้าย สำหรับประชาชนที่ไม่ผ่านการคัดกรองคุณสมบัติ ทั่วไป เช่น การเป็นผู้ประกันตนตามมาตรา 33 เป็นเจ้าหน้าที่หรือผู้ปฏิบัติงานอื่นใดในหน่วยงานของรัฐ ข้าราชการการเมือง ผู้รับบำนาญหรือเบี้ยหวัดจากส่วนราชการ หรือมีเงินฝากเกินเกณฑ์ที่กำหนด และยื่นขอทบทวนสิทธิทางเว็บไซต์ www.เราชนะ .com ระหว่างวันที่ 22 ก.พ. – 8 มี.ค. 64
.
รวมถึงผู้ที่มีเงินได้พึงประเมินปีภาษี 2562 เกินกว่าเกณฑ์ที่กำหนด และได้ยื่นแบบแสดงรายการภาษีเงินได้บุคคลธรรมดาของปีภาษี 2563 แล้ว ระหว่างวันที่ 8 ก.พ. – 8 มี.ค. 64
.
สามารถตรวจผลการทบทวนสอบสิทธิได้ตั้งแต่วันที่ 19 มี.ค. 64 เป็นต้นไป ทางเว็บไซต์ www. เราชนะ .com หรือ Call Center ของธนาคารกรุงไทย หมายเลขโทรศัพท์ 0 2111 1122
.
โดยผู้ที่ผ่านการคัดกรองคุณสมบัติ จะได้รับวงเงินครั้งเดียว 7,000 บาท ในวันที่ 25 มี.ค. 64 และสามารถใช้จ่ายผ่านแอป “เป๋าตัง” ผ่านผู้ประกอบการร้านค้าและผู้ให้บริการที่เข้าร่วมโครงการฯ ได้จนถึงวันที่ 31 พ.ค. 64
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 18 มีนาคม 2564
ก.สาธารณสุขแจงประเทศไทยได้สั่งจองซื้อวัคซีน บ.แอสตราฯ 61 ล้านโดส สำหรับประชาชนกลุ่มเสี่ยงทั้งประเทศ ไม่เฉพาะผู้สูงอายุเท่านั้น
กระทรวงสาธารณสุขชี้แจงประเทศไทยได้สั่งจองซื้อวัคซีน บ.แอสตราฯ 61 ล้านโดส สำหรับประชาชนกลุ่มเสี่ยงทั้งประเทศ ไม่เฉพาะผู้สูงอายุเท่านั้น ซึ่งเป็นไปตามแผนการฉีดของกรมควบคุมโรคกำหนด
เมื่อวันที่ 17 มีนาคม 2564 นายโอภาส การย์กวินพงศ์ อธิบดีกรมควบคุมโรค กระทรวงสาธารณสุขชี้แจงกรณีมีข้อสงสัยเรื่องการสั่งซื้อวัคซีน บ.แอสตราเซเนกาที่รัฐบาลจองไว้ 61 ล้านโดยมีคุณสมบัติเหมาะกับผู้สูงอายุเกิน 60 ปีขึ้นไป ขณะที่ล่าสุดประชากรไทยที่อายุเกิน 60 ปีมีอยู่เพียง 12 ล้านคนว่า ประเทศไทยได้สั่งจองซื้อวัคซีน บ.แอสตราฯ 61 ล้านโดส สำหรับประชาชนกลุ่มเสี่ยงทั้งประเทศ ซึ่งวัคซีนดังกล่าว มีข้อบ่งชี้การใช้ฉีดในกลุ่มอายุตั้งแต่ 18 ปีขึ้นไป ไม่เฉพาะผู้สูงอายุเท่านั้น ซึ่งเมื่อวัคซีน บ.แอสตราฯ ทยอยส่งมอบให้ไทย (รอบแรก 26 ล้านโดส และสั่งซื้อเพิ่มอีก 35 ล้านโดส) จะฉีดครอบคลุมประชากรได้ 31.5 ล้านคน คิดเป็นประมาณ 60% ของกลุ่มเป้าหมาย(กลุ่มเป้าหมายที่มีอายุ 18 ปีขึ้นไป) ตามแผนการฉีดของกรมควบคุมโรค ทั้งนี้ ในช่วงแรกมีการนำวัคซีน บ.ซิโนแวคมาใช้ก่อน เพื่อให้กลุ่มบุคลากรทางการแพทย์และเจ้าหน้าที่ที่เกี่ยวข้องกับการควบคุมโรคโควิด 19 ที่มีโอกาสสัมผัสผู้ป่วย ประชาชน และแรงงาน ในจังหวัดที่เป็นพื้นที่ระบาดและจังหวัดพื้นที่ท่องเที่ยวสำคัญ ได้รับวัคซีนอย่างรวดเร็ว
สำหรับการกำหนดกลุ่มอายุที่สามารถรับวัคซีนได้ เป็นไปตามผลการวิจัยในระยะที่ 3 ของแต่ละบริษัท หากทดลองในกลุ่มอายุใดเมื่อมาขึ้นทะเบียนใช้วัคซีนก็จะอนุญาตให้ใช้ในกลุ่มอายุนั้น ๆ ไปก่อน เช่น วัคซีนซิโนแวค ทดลองในกลุ่มประชากร 18-60 ปี เมื่อขึ้นทะเบียนกับสำนักงานคณะกรมการอาหารและยา จะได้รับอนุญาตให้ใช้ตามผลการทดลองในผู้ที่มีอายุ 18 – 60 ปี หากมีข้อมูลการวิจัยเพิ่มเติมในผู้มีอายุมากกว่า 60 ปี หรือกลุ่มอายุน้อยกว่า 18 ปี แล้วให้ผลไม่ต่างจากผู้มีอายุ 18 – 60 ปี ก็จะสามารถขยายกลุ่มอายุในการฉีดวัคซีนได้มากขึ้น ส่วนวัคซีนแอสตราเซนเนกาได้ทดลองวิจัยระยะที่ 3 ในกลุ่มประชากรอายุ 18 ปีขึ้นไป และในการทดลองมีผู้สูงอายุจำนวนพอสมควร จึงได้รับอนุญาตให้ขึ้นทะเบียนใช้ได้ในตั้งแต่อายุ 18 ปีขึ้นไป ไม่จำกัดเพดานอายุ
-------------------
วันอังคารที่ 16 มีนาคม 2564
กระทรวงเกษตรและสหกรณ์ เตรียมการจัดทำแผนป้องกันและบรรเทาสาธารณภัยด้านเกษตร ในช่วงฤดูฝน ปี 2564
กระทรวงเกษตรและสหกรณ์ เตรียมการจัดทำแผนป้องกันและบรรเทาสาธารณภัยด้านเกษตร ในช่วงฤดูฝน ปี 2564 เน้นย้ำการป้องกัน เตรียมพร้อมเผชิญเหตุ และดูแลฟื้นฟูหลังเกิดภัย
นายสำราญ สาราบรรณ์ รองปลัดกระทรวงเกษตรและสหกรณ์ เปิดเผยภายหลังการประชุมศูนย์ติดตามและแก้ไขปัญหาภัยพิบัติด้านเกษตร ครั้งที่ 1 / 2564 ณ ห้องประชุมกระทรวงเกษตรและสหกรณ์ ว่า จากการคาดการณ์สถานการณ์ในช่วงฤดูฝน ปี 2564 คาดว่าฝนจะเริ่มตกเร็วขึ้นกว่าปกติ ในช่วงกลางเดือนเมษายน - พฤษภาคม ก่อนจะเว้นช่วงในช่วงเดือนมิถุนายน ดังนั้นเพื่อเป็นการเตรียมความพร้อมในการป้องกันและลดผลกระทบจากสถานการณ์ภัยพิบัติในช่วงฤดูฝนจะเกิดขึ้นต่อภาคการเกษตร กระทรวงเกษตรฯ จึงได้เตรียมการจัดทำแผนป้องกันและบรรเทาสาธารณภัยด้านเกษตร ในช่วงฤดูฝน ปี 2564 โดยได้ขอความร่วมมือให้กรมชลประทาน จัดทำแผนการจัดสรรน้ำในช่วงฤดูฝน และร่วมกับกรมพัฒนาที่ดินจัดทำแผนคาดการณ์พื้นที่เสี่ยงอุทกภัย นอกจากนี้ ยังมอบหมายกรมการข้าว กรมชลประทาน และกรมส่งเสริมการเกษตร ร่วมกันวางแผนการเพาะปลูกพืชฤดูฝน ปีการผลิต 2564 ตลอดจนให้ทุกหน่วยงานในสังกัดกระทรวงเกษตรและสหกรณ์ร่วมกันร่างแผนป้องกันและเผชิญเหตุอุทกภัยด้านการเกษตร ในเรื่องของการป้องกันและลดผลกระทบ การเตรียมความพร้อมเผชิญเหตุ ตลอดจนการฟื้นฟูและดูแลหลังเกิดภัย โดยการเตรียมการจัดทำแผนดังกล่าว สำหรับใช้เป็นกรอบแนวทางการดำเนินงานของหน่วยงานราชการ ในการป้องกันและแก้ไขปัญหาภัยพิบัติด้านเกษตร และเตรียมการให้ความช่วยเหลือ เพื่อบรรเทาความเดือดร้อนของเกษตรกรที่อาจได้รับผลกระทบจากสถานการณ์ภัยในช่วงฤดูฝน ปี 2564 ให้เป็นไปอย่างรวดเร็วและมีประสิทธิภาพ
สำหรับแผนการบริหารจัดการน้ำฤดูแล้ง ปี 2563/64 เริ่มตั้งแต่วันที่ 1 พฤศจิกายน 2563 สิ้นสุดวันที่ 30 เมษายน 2564 สถานการณ์น้ำและการบริหารจัดการน้ำของประเทศในปัจจุบัน (ข้อมูล ณ วันที่ 15 มี.ค. 64) มีน้ำใช้การ 16,065 ล้านลูกบาศก์เมตร แบ่งเป็น ภาคเหนือมีปริมาณน้ำใช้การ 3,459 ล้านลูกบาศก์เมตร ภาคตะวันออกเฉียงเหนือ มีปริมาณน้ำใช้การ 3,700 ล้านลูกบาศก์เมตร ภาคตะวันตกมีปริมาณน้ำใช้การ 3,119 ล้านลูกบาศก์เมตร ภาคกลางมีปริมาณน้ำใช้การ 625 ล้านลูกบาศก์เมตร ภาคตะวันออกมีปริมาณน้ำใช้การ 1,037 ล้านลูกบาศก์เมตร และภาคใต้มีปริมาณน้ำใช้การ 4,125 ล้านลูกบาศก์เมตร โดยในภาพรวมถือว่าการบริหารจัดการเป็นไปตามแผนบริหารจัดการน้ำ
ในส่วนของสถานการณ์การเพาะปลูกข้าวรอบที่ 2 (นาปรัง) ปี 2563/64 มีพื้นที่ปลูกเกินกว่าแผนการเพาะปลูก รวม 57 จังหวัด พื้นที่ปลูกข้าวเกินกว่าแผน รวม 5.04 ล้านไร่ แบ่งเป็น ในเขตชลประทาน 50 จังหวัด ปลูกข้าวเกินกว่าแผน 3.75 ล้านไร่ นอกเขตชลประทาน 32 จังหวัด พื้นที่ปลูกข้าวเกินกว่าแผน 1.25 ล้านไร่ (ข้อมูล ณ วันที่ 10 มีนาคม 2564)
นอกจากนี้ ที่ประชุมยังได้รับฟังสถานการณ์ และแนวทางบริหารจัดการศัตรูพืช ซึ่งสถานการณ์ปัจจุบันมีแนวโน้มในการระบาดลดลง แต่อย่างไรก็ตาม กระทรวงเกษตรฯ ได้มอบหมายหน่วยงานที่เกี่ยวข้อง เฝ้าติดตามสถานการณ์อย่างใกล้ชิด เพื่อป้องกันและเตรียมการหากเกิดสถานการณ์ได้อย่างทันท่วงที
วันพฤหัสบดีที่ 18 มีนาคม 2564
รองอธิบดีกรมท่าอากาศยาน ลงพื้นที่ตรวจติดตามความก้าวหน้างานโครงการปรับปรุงขยายอาคารที่พักผู้โดยสาร ท่าอากาศยานสุราษฎร์ธานี
ในวันที่ 16 มีนาคม 2564 นายวิทวัส ภักดีสันติสกุล รองอธิบดีกรมท่าอากาศยาน (ด้านเศรษฐกิจ) ลงพื้นที่ตรวจติดตามความก้าวหน้างานโครงการปรับปรุงขยายอาคารที่พักผู้โดยสาร ท่าอากาศยานสุราษฎร์ธานี
โดยมีนายสุขสวัสดิ์ สุขวรรณโณ ผู้อำนวยการท่าอากาศยานสุราษฎร์ธานีพร้อมเจ้าหน้าที่ให้การต้อนรับ ณ ท่าอากาศยานสุราษฎร์ธานี
สำหรับการตรวจติดตามความก้าวหน้าในครั้งนี้ นายวิทวัสฯ พร้อมคณะได้รับฟังบรรยายสรุปรายงานความก้าวหน้าของโครงการงานปรับปรุงขยายอาคารที่พักผู้โดยสารท่าอากาศยานสุราษฎร์ธานี โดยบริษัท ไทยโพลีคอนส์ จำกัด ( มหาชน) เป็นผู้รับจ้าง สัญญาเริ่มต้นเมื่อวันที่ 17 กันยายน 2563 และสิ้นสุดสัญญาในวันที่ 10 มีนาคม 2565 ในกรอบวงเงิน 169 ล้านบาท (หนึ่งร้อยหกสิบเก้าล้านบาท) โดยมีความคืบหน้าของโครงการฯ 14.72 เปอร์เซ็นต์ ( ข้อมูล ณ เดือนมีนาคม 2564)
ปัจจุบัน ท่าอากาศยานสุราษฎร์ธานี มีสายการบินที่เปิดให้บริการเที่ยวบินภายในประเทศ จำนวน 5 สายการบิน เป็นประจำทุกวัน ในเส้นทาง สุวรรณภูมิ - สุราษฎร์ธานี - สุวรรณภูมิ โดยสายการบินไทยสมายด์และสายการบินไทยเวียดเจ็ตแอร์ และเส้นทางดอนเมือง - สุราษฎร์ธานี - ดอนเมือง โดยมีสายการบินไทยแอร์เอเชีย สายการบินนกแอร์ และสายการบินไทยไลอ้อนแอร์
พร้อมกันนี้ รองอธิบดีฯ ได้ตรวจเยี่ยมการปฏิบัติงานของเจ้าหน้าที่ ตามจุดต่างๆ เพื่อเป็นขวัญและกำลังใจในการทำงาน พร้อมเน้นย้ำให้เจ้าหน้าที่ของท่าอากาศยานทุกคน ต้องปฏิบัติตามมาตรการป้องการแพร่ระบาดเชื้อโคโรนา 2019 ( COVID -19) อย่างเคร่งครัด เช่น ตรวจวัดอุณหภูมิ ใส่หน้ากากอนามัยทุกครั้งขณะปฏิบัติหน้าที่ ล้างมือบ่อยๆ ในส่วนของมาตรการป้องกันการแพร่ระบาดของเชื้อโควิด-19 รับผู้โดยสารท่าอากาศยาน สุราษฎร์ธานี ได้ตั้งจุดลงทะเบียนสแกนคิวอาร์โค้ด “ไทยชนะ” เพื่อเก็บข้อมูลการเข้าออกของผู้โดยสาร ตามนโยบายกระทรวงคมนาคมและยังคงทำการคัดกรองบุคคลที่เข้ามาใช้บริการท่าอากาศยานจะต้องสวมหน้ากากอนามัยและผ่านการตรวจวัดอุณหภูมิร่างกาย ไม่สูงกว่า 37.3 องศาเซลเซียส และต้องปฏิบัติตามมาตรการเว้นระยะห่างทางสังคม (Social Distancing) เช่น จุดรับรอรับกระเป๋าสัมภาระ จุดตรวจบัตรโดยสาร (Check – in counter) ที่นั่งรอก่อนการเดินทางได้จัดให้มีระยะห่างอย่างน้อย 1 เมตร สำหรับการรักษาความสะอาด ท่าอากาศยานทุกแห่งได้ดำเนินการพ่นน้ำยาฆ่าเชื้อกระเป๋าสัมภาระผู้โดยสารก่อนจุดรับกระเป๋าทุกเที่ยวบิน พร้อมตั้งจุดบริการเจล แอลกอฮอร์ล้างมือตามจุดต่าง ๆ และทำความสะอาดโดยใช้ แอลกอฮอร์และน้ำยาฆ่าเชื้อ ในบริเวณพื้นอาคาร ห้องน้ำ รถเข็น เก้าอี้ที่พักผู้โดยสาร ราวบันได ลิฟต์โดยสาร และอุปกรณ์สำหรับให้บริการ และอุปกรณ์ของเจ้าหน้าที่ตามจุดต่าง ๆ ทุกชั่วโมงหรือหลังจากเสร็จสิ้นภารกิจทุกเที่ยวบิน รวมถึงทำการฉีดพ่นน้ำยาฆ่าเชื้อภายในอาคารที่พักผู้โดยสาร ทุกสัปดาห์ ตามมาตรการป้องกันการแพร่เชื้อโควิด -19 ของกระทรวงสาธารณะสุขอย่างเคร่งครัด
วันศุกร์ที่ 5 มีนาคม 2564
สธ.ปลดล็อกปลูกกัญชาบ้านละ 6 ต้นได้จริง ห้ามใช้เสพ ผิด กม. จัดมหกรรมติวเข้มสร้างอาชีพ
รองนายกรัฐมนตรีและรัฐมนตรีว่าการกระทรวงสาธารณสุข ชี้ประชาชนปลูกกัญชาได้จริงบ้านละ 6 ต้น รวมตัวเป็นวิสาหกิจชุมชนทำสัญญากับ รพ.สต.หรือหน่วยงานรัฐ ช่วยสร้างรายได้ทันทีไม่ต้องรอ ไม่นำไปใช้เสพ พร้อมชวนร่วมงานมหกรรมกัญชากัญชงฯ จ.บุรีรัมย์
รองนายกรัฐมนตรีและรัฐมนตรีว่าการกระทรวงสาธารณสุข ชี้ประชาชนปลูกกัญชาได้จริงบ้านละ 6 ต้น รวมตัวเป็นวิสาหกิจชุมชนทำสัญญากับ รพ.สต.หรือหน่วยงานรัฐ ช่วยสร้างรายได้ทันทีไม่ต้องรอ ไม่นำไปใช้เสพ พร้อมชวนร่วมงานมหกรรมกัญชากัญชงฯ จ.บุรีรัมย์ ติวเข้มมีความรู้ที่ถูกต้อง วางแผน ลงทุน สร้างอาชีพและรายได้อย่างถูกต้อง ไม่เป็นอันตรายต่อผู้บริโภค
วันนี้ (5 มีนาคม 2564) ที่สนามช้าง อินเตอร์เนชั่นแนล เซอร์กิต จังหวัดบุรีรัมย์นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานเปิดงานมหกรรม "กัญชากัญชง 360 องศาเพื่อประชาชน" จัดขึ้นระหว่างวันที่ 5-7 มีนาคม 2564 สร้างความรู้ความเข้าใจเรื่องกัญชากัญชงแก่ประชาชนในทุกมิติ เพื่อนำไปใช้ประโยชน์ สร้างรายได้ และเพิ่มมูลค่าทางเศรษฐกิจ พร้อมเยี่ยมชมคลินิกกัญชาทางการแพทย์ที่เปิดให้บริการประชาชนได้วันละ 1 พันคน และนิทรรศการการแปรรูปกัญชงกัญชาที่เป็นต้นแบบสร้างไอเดียให้แก่ประชาชนที่สนใจ
นายอนุทิน กล่าวว่า จากการออกประกาศกระทรวงสาธารณสุข เรื่อง ระบุชื่อยาเสพติดให้โทษในประเภท 5 พ.ศ. 2563 ที่ปลดล็อกให้ทุกส่วนของกัญชาและกัญชงไม่เป็นยาเสพติด ยกเว้น ช่อดอก ใบที่ติดกับช่อดอก และเมล็ดกัญชา ส่งผลให้ประชาชนสามารถปลูกกัญชาและกัญชงได้แล้ว โดยรวมตัวกัน 7 คนขึ้นไปเป็นวิสาหกิจชุมชนที่ทำสัญญาร่วมโรงพยาบาลส่งเสริมสุขภาพตำบล (รพ.สต.) หรือหน่วยงานภาครัฐ หรือหน่วยงานสาธารณสุข สร้างรายได้ทันทีไม่ต้องรอ ซึ่งเห็นเป็นรูปธรรมแล้วผ่าน "โนนมาลัยโมเดล" อ.คูเมือง จ.บุรีรัมย์ ที่วิสาหกิจชุมชนปลูกกัญชาครัวเรือนละ 6 ต้น นำผลผลิตส่งโรงพยาบาลทำยา และชิ้นส่วนต่างๆ นำมาทำอาหาร เครื่องสำอาง และแปรรูปเป็นสินค้าเพื่อสร้างรายได้ หรือวิสาหกิจชุมชนเพชรลานนา อ.แจ้ห่ม จ.ลำปาง ที่ตัดช่อดอกให้กรมการแพทย์แผนไทยและการแพทย์ทางเลือกทำน้ำมันกัญชารักษาผู้ป่วยและแปรรูปส่วนอื่นๆ เช่น ใบ กิ่ง ก้าน ลำต้น ราก มาเป็นผลิตภัณฑ์ นำมาปรุงอาหาร สร้างรายได้อย่างมาก ส่วนกัญชงที่ปลูกง่ายกว่า สามารถปลูกคู่กันได้ โดยขอให้สำนักงานสาธารณสุขจังหวัดทุกแห่งให้ความร่วมมือสนับสนุนอย่างเต็มที่
"ขณะนี้กัญชาและกัญชงถือเป็นพืชเศรษฐกิจแล้ว ทำให้ประชาชนได้มีทางเลือกในการสร้างรายได้ มีทางลืมตาอ้าปาก จากพืชเศรษฐกิจตัวใหม่ ซึ่งเราพยายามคลายล็อกให้ประชาชนเข้าถึงได้ง่ายยิ่งขึ้น แต่ขอความร่วมมือให้ใช้อย่างถูกต้อง" นายอนุทินกล่าว
นายอนุทินกล่าวต่อว่า ขอเชิญชวนประชาชนที่สนใจมาเที่ยวงานมหกรรมกัญชากัญชง 360 องศาเพื่อประชาชน จ.บุรีรัมย์ เพื่อเรียนรู้ทำความเข้าใจและเข้าถึงกัญชากัญชง ทั้งวิธีการปลูกอย่างถูกกฎหมายและถูกวิธี เทคนิคการนำทุกส่วนของกัญชากัญชงไปใช้ประโยชน์ในด้านต่างๆ ที่ก่อให้เกิดรายได้ทันทีไม่ต้องรอ การวางแผน การลงทุน และสร้างอาชีพ ผ่านงานเสวนา นิทรรศการ และเวิร์กชอปต่างๆ โดยอยู่ภายใต้ระเบียบกฎหมาย    ไม่สนับสนุนการนำไปใช้ในทางที่ผิดหรือนำไปใช้เสพ และต้องไม่เป็นอันตรายต่อผู้บริโภค
************************************* 5 มีนาคม 2564
วันพฤหัสบดีที่ 18 มีนาคม 2564
รองนายกรัฐมนตรีพลเอก ประวิตรฯ เร่งพัฒนาระบบนิเวศคลองแสนแสบให้ประชาชนได้สัญจรทางน้ำ อย่างปลอดภัย พร้อมชงแผนปฎิบัติการฟื้นฟูคลองแสนแสบ 84 โครงการเข้าสู่การประชุม กนช. ต่อไป
รองนายกรัฐมนตรีพลเอก ประวิตรฯ เร่งพัฒนาระบบนิเวศคลองแสนแสบให้ประชาชนได้สัญจรทางน้ำ อย่างปลอดภัย พร้อมชงแผนปฎิบัติการฟื้นฟูคลองแสนแสบ 84 โครงการเข้าสู่การประชุม กนช. ต่อไป
วันนี้ (18 มีนาคม 2564) เวลา 10.00 น. ณ ห้องประชุม 301 ชั้น 3 ตึกบัญชาการ 1 ทำเนียบรัฐบาล
พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะอนุกรรมการ บริหาร พัฒนา อนุรักษ์ และฟื้นฟูคลองแสนแสบ ครั้งที่ 2/2564 โดยมีหน่วยงานที่เกี่ยวข้องเข้าร่วมประชุม อาทิ สำนักงานทรัพยากรน้ำแห่งชาติ กระทรวงมหาดไทย กระทรวงคมนาคม กระทรวงทรัพยากรธรรมชาติและสิ่งแวดล้อม กรุงเทพมหานคร และหน่วยงานอื่น ๆ ผ่านระบบการประชุมทางไกล VDO Conference ติดตามความก้าวหน้าผลการดำเนินงานตามแผนปฏิบัติการเพื่อให้คลองแสนแสบใสสะอาด รวมทั้งให้มีการพัฒนาริมฝั่งคลองอย่างเป็นรูปธรรม
ทั้งนี้ ที่ประชุมมีมติเห็นชอบในหลักการแผนปฏิบัติการพัฒนา ฟื้นฟูสภาพแวดล้อมคลองแสนแสบ เพื่อให้คลองแสนแสบกลับมามีระบบนิเวศอยู่ในเกณฑ์ดี โดยมีการบูรณาการการแก้ไขปัญหาน้ำเสียและการระบายน้ำอย่างยั่งยืน ตาม 5 เป้าประสงค์ ประกอบไปด้วย การเสริมสร้างความปลอดภัยในการสัญจรทางน้ำของประชาชน การปรับปรุงสภาพภูมิทัศน์บริเวณคลองแสนแสบ การแก้ไขปัญหามลภาวะและคุณภาพน้ำในคลองแสนแสบ การป้องกันปราบปราม การบุกรุกทำลายทรัพยากรในคลองแสนแสบ และการบริหารจัดการทรัพยากรน้ำในคลองแสนแสบ จำนวน 84 โครงการ พร้อมให้นำข้อสังเกตของฝ่ายเลขาฯ ไปทบทวนเพิ่มเติมในส่วนของการพิจารณาการร่วมลงทุนระหว่างภาครัฐและภาคเอกชน (PPP) และการพิจารณาขอรับงบประมาณ ก่อนนำเสนอให้คณะกรรมการทรัพยากรน้ำแห่งชาติ (กนช.) พิจารณาต่อไป
รองนายกรัฐมนตรีสั่งการให้ทุกหน่วยงานที่เกี่ยวข้องเร่งดำเนินการเพื่อให้คลองแสนแสบกลับมาใสสะอาด สัญจรได้อย่างปลอดภัย พัฒนาระบบขนส่งทางน้ำให้มีความปลอดภัย สะดวก รวดเร็ว และมีประสิทธิภาพ ทั้งการก่อสร้างท่าเทียบเรือ การติดตั้งกล้อง CCTV ทุกท่าเทียบเรือในคลองแสนแสบ รวมทั้งออกประกาศควบคุมความเร็วเรือในคลองแสนแสบ และการใช้เรือโดยสารไฟฟ้าแทนเรือดีเซลการบังคับใช้กฎหมายที่เกี่ยวข้องกับมลพิษทางน้ำ โดยเฉพาะอย่างยิ่งเร่งทำความสะอาดและจัดระเบียบพื้นที่ภายในคลอง เพื่อปรับปรุงโครงสร้างพื้นฐานและภูมิทัศน์พื้นที่ริมฝั่งคลอง ขยายผลพื้นที่ชุมชนริมฝั่งคลองต้นแบบด้วยเพื่อให้เกิดประโยชน์กับประชาชน พร้อมย้ำการใช้งบประมาณต้องเป็นอย่างรอบคอบ โปร่งใส สามารถตรวจสอบได้
.................
กลุ่มประชาสัมพันธ์และเผยแพร่ สำนักโฆษก
วันพุธที่ 17 มีนาคม 2564
สหภาพการบินไทยเข้าขอบคุณรัฐบาล และ ก.แรงงาน หลังช่วยเจรจาคลี่คลายกรณีเปลี่ยนสภาพการจ้างใหม่จนเป็นที่พอใจ
ประธานสหภาพแรงงานการบินไทยร่วมใจสัมพันธ์ และคณะ นำทีมเข้าพบนายสุชาติ ชมกลิ่น รัฐมนตรีว่าการกระทรวงแรงงาน เพื่อมอบกระเช้าขอบคุณรัฐบาลและกระทรวงแรงงานที่ได้ให้ความช่วยเหลือในการคุ้มครองสิทธิตามกฎหมายแรงงานเนื่องจากบริษัทการบินไทยเปลี่ยนแปลงสภาพการจ้าง
เมื่อวันที่ 17 มีนาคม 2564 ที่ห้องจัตุมงคล ชั้น 6 อาคารกระทรวงแรงงานนายสุชาติ ชมกลิ่น รัฐมนตรีว่าการกระทรวงแรงงานให้การต้อนรับ นายศิริพงษ์ ศุกระกาญจนาโชค ประธานสหภาพแรงงานการบินไทยร่วมใจสัมพันธ์ และคณะ จำนวน 9 คน ในโอกาสเข้าพบรัฐมนตรีว่าการกระทรวงแรงงาน เพื่อมอบกระเช้าขอบคุณรัฐบาลและกระทรวงแรงงานที่ให้ความช่วยเหลือในการคุ้มครองสิทธิตามกฎหมายแรงงานเนื่องจากบริษัทการบินไทยเปลี่ยนแปลงสภาพการจ้างใหม่ โดยมีนางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน นายสุทธิ สุโกศล ปลัดกระทรวงแรงงานและผู้บริหารระดับสูงกระทรวงแรงงาน เข้าร่วมในครั้งนี้ด้วย ซึ่งประเด็นปัญหาข้อขัดแย้งเรื่องการเปลี่ยนแปลงสภาพการจ้างใหม่ ตามโครงการแสดงความจำนงยอมเข้าสู่กระบวนการคัดเลือก (Relaunch) ของบริษัทการบินไทย ปัญหาเรื่องข้อขัดแย้งในการแก้ไขข้อบังคับกองทุนสำรองเลี้ยงชีพ และปัญหาอื่น ๆ ตามแผนการฟื้นฟูกิจการของบริษัทฯ ได้รับการดูแลเอาใจใส่ในการแก้ไขปัญหาและเจรจาหาข้อยุติอย่างรวดเร็ว จากท่านสุชาติ ชมกลิ่น รัฐมนตรีว่าการกระทรวงแรงงาน ท่านเธียรรัตน์ นะวะมะวัฒน์ คณะที่ปรึกษารัฐมนตรีว่าการกระทรวงแรงงาน ท่านอภิญญา สุจริตตานันท์ อธิบดีกรมสวัสดิการและคุ้มครองแรงงาน ท่านวรรณรัตน์ ศรีสุกใส รองอธิบดีกรมสวัสดิการและคุ้มครองแรงงาน ท่านรัดเกล้า เชาวลิต ผู้อำนวยการสำนักงานแรงงานสัมพันธ์และผู้บริหารระดับสูงของกรมสวัสดิการและคุ้มครองแรงงาน ตลอดจนเจ้าหน้าที่ที่เกี่ยวข้องทุกท่าน
นายศิริพงษ์ กล่าวว่า ในวันนี้สหภาพแรงงานการบินไทยร่วมใจสัมพันธ์ (สร.กบท.สพ.) และสมาชิกของสหภาพฯ รวมทั้งพนักงาน บริษัท การบินไทย จำกัด (มหาชน) รู้สึกซาบซึ้งในความตั้งใจช่วยเหลือของรัฐบาล ท่าน พล.อ.ประยุทธ์ จันทร์โอชา นายกรัฐมนตรี และกระทรวงแรงงาน จึงได้เข้ามาแสดงความขอบคุณ ที่ได้ใช้ความจริงใจและเอาใจใส่ในการประสานผู้เกี่ยวข้องทุกท่าน จนทำให้มีการประชุมหารือเจรจาหาข้อยุติ และในขณะนี้ประเด็นปัญหาข้อขัดแย้งได้รับการคลี่คลายภายใต้กรอบของกฎหมายคุ้มครองแรงานกำหนดจนเป็นที่พึงพอใจของพนักงานบริษัท การบินไทย จำกัด (มหาชน) และสหภาพแรงงานฯ แล้ว
วันพฤหัสบดีที่ 25 มีนาคม 2564
สำนักงานการบินพลเรือนแห่งประเทศไทยรายงานผลการตรวจหาเชื้อไวรัส COVID-19 ของพนักงาน
จากการตรวจโดยวิธี RT-PCR ทางโรงพยาบาลเวิลด์เมดิคอลได้รายงานผลการตรวจว่า เป็นลบทั้งหมด ซึ่งสรุปได้ว่าไม่พบผู้ติดเชื้อเพิ่ม
สำนักงานการบินพลเรือนแห่งประเทศไทย (CAAT) กระทรวงคมนาคม รายงานผลการตรวจเชื้อไวรัส COVID-19 ของพนักงาน ดังนี้
ตามที่พนักงานของ CAAT 1 ราย ตรวจพบการติดเชื้อไวรัส COVID-19 เมื่อวันที่ 17 มีนาคม 2564 และ CAAT ได้ออกมาตรการเพื่อป้องกันการแพร่ระบาดที่เป็นไปตามมาตรฐานของกรมควบคุมโรค กระทรวงสาธารณสุขอย่างต่อเนื่อง โดยกลุ่มผู้สัมผัสใกล้ชิดที่มีความเสี่ยงสูง CAAT ได้สั่งการให้กักตัว 14 วัน ไปก่อนหน้าและอยู่ในความดูแลของหน่วยงานสาธารณสุขในพื้นที่ซึ่งจะต้องถูกบังคับตรวจหาเชื้อ COVID-19 จนกว่าจะได้ผลที่แน่ชัด
ล่าสุด ในวันอังคารที่ 23 มีนาคม 2564 และวันพุธที่ 24 มีนาคม 2564 ที่ผ่านมาซึ่งครบกำหนดตามระยะฟักตัวของเชื้อตามคำแนะนำของเจ้าหน้าที่สาธารณสุข CAAT ได้ดำเนินการตรวจเชิงรุกโดยให้พนักงานกลุ่มความเสี่ยงต่ำของ CAAT ทุกคน รวมถึงแม่บ้านและพนักงานขับรถของสำนักงาน เข้ารับการตรวจหาเชื้อไวรัส COVID-19 ณ หน่วยตรวจชั่วคราวจากโรงพยาบาลเวิลด์เมดิคอล จัดขึ้นในบริเวณลานจอดรถอาคารสำนักงาน ชั้น T ไอทีสแควร์ หลักสี่ ซึ่งเป็นพื้นที่โล่ง อากาศถ่ายเทสะดวก สามารถเว้นระยะห่างได้อย่างเหมาะสม
จากการตรวจโดยวิธี RT-PCR ทางโรงพยาบาลเวิลด์เมดิคอลได้รายงานผลการตรวจว่า เป็นลบทั้งหมด ซึ่งสรุปได้ว่าไม่พบผู้ติดเชื้อเพิ่ม
อย่างไรก็ตาม เพื่อเป็นการรับผิดชอบต่อสังคมและเพื่อเป็นการป้องกันการติดเชื้อในสำนักงานให้มีความรัดกุม CAAT ยังคงให้พนักงานที่ผ่านการตรวจหาเชื้อแล้วต้องปฏิบัติตามมาตรการป้องกันการแพร่ระบาดอย่างเคร่งครัด เพื่อให้เกิดความมั่นใจต่อพนักงานและผู้เกี่ยวข้องทั้งหมด
วันอังคารที่ 16 มีนาคม 2564
ปลัด สธ. ติวเข้ม สสจ./ผอ.รพศ./รพท.ทั่วประเทศ พร้อมฉีดวัคซีนโควิด เดือนละกว่า 10 ล้านโดส ภายในปี 2564
ปลัดกระทรวงสาธารณสุข ติวเข้ม นายแพทย์สาธารณสุขจังหวัด ผู้อำนวยการโรงพยาบาลศูนย์/โรงพยาบาลทั่วไป พร้อมฉีดวัคซีนโควิด  เดือนละมากกว่า 10 ล้านโดส ภายในสิ้นปี 2564 จัดทำแผนคัดเลือกพื้นที่ที่ต้องได้รับวัคซีนก่อนตามความเสี่ยง
ปลัดกระทรวงสาธารณสุข ติวเข้ม นายแพทย์สาธารณสุขจังหวัด ผู้อำนวยการโรงพยาบาลศูนย์/โรงพยาบาลทั่วไป พร้อมฉีดวัคซีนโควิด เดือนละมากกว่า 10 ล้านโดส ภายในสิ้นปี 2564 จัดทำแผนคัดเลือกพื้นที่ที่ต้องได้รับวัคซีนก่อนตามความเสี่ยง เพื่อให้เกิดภูมิคุ้มกันระดับประเทศ สามารถเปิดประเทศได้อย่างปลอดภัย
วันนี้ (16 มีนาคม 2564) ที่โรงแรมดิเอ็มเพรส อ. เมือง จ.เชียงใหม่ นายแพทย์เกียรติภูมิ วงศ์รจิต ปลัดกระทรวงสาธารณสุข เป็นประธานการประชุมสำนักงานปลัดกระทรวงสาธารณสุขส่วนกลางและส่วนภูมิภาคนอกสถานที่ ครั้งที่ 1 ประจำปีงบประมาณ พ.ศ. 2564 โดยมีนายแพทย์สาธารณสุขจังหวัด และผู้อำนวยการโรงพยาบาลศูนย์/โรงพยาบาลทั่วไปทั่วประเทศ เข้าร่วมการประชุมกว่า 400 คน และกล่าวว่า รัฐบาลมีนโยบายให้กระทรวงสาธารณสุข เป็นกระทรวงด้านเศรษฐกิจและสังคม นำศักยภาพที่มีอยู่มาช่วยพัฒนาประเทศ โดยเฉพาะช่วงสถานการณ์แพร่ระบาดของโรคโควิด 19 กระทรวงสาธารณสุขมีบทบาทสำคัญในการควบคุมป้องกันโรค ด้วยความร่วมมือจากทุกภาคส่วนและประชาชน เกิดการเรียนรู้และเกิดผลงานด้านวิชาการใหม่ๆ ด้านการควบคุมป้องกันโรค เช่น สมุทรสาครโมเดล รพ.สนาม มาตรการ Bubble and seal เป็นต้น ทำให้ได้ข้อมูลว่าหากพื้นที่นั้นมีภูมิคุ้มกันหมู่ร้อยละ 60 ร่วมกับการป้องกันตนเอง จะช่วยลดการแพร่ระบาดได้ นอกจากนี้ยังมีวัคซีนโควิด 19 ที่ต้องมีการวางแผนกระจายวัคซีนระดับประเทศอย่างมีประสิทธิภาพ ช่วยสนับสนุนให้รัฐบาลมั่นใจและเตรียมวางแผนเปิดประเทศ เพื่อให้เศรษฐกิจและการท่องเที่ยวของประเทศสามารถดำเนินการได้
นายแพทย์เกียรติภูมิกล่าวต่อว่า การบริหารจัดการวัคซีนโควิด 19 นับเป็นเครื่องมือป้องกันโรคอีกอย่างหนึ่ง ช่วยในการเปิดประเทศได้อย่างมั่นใจ รัฐบาลได้สนับสนุนงบประมาณในการจองและสั่งซื้อวัคซีนอย่างเร่งด่วน จาก บ.ซิโนแวค ในระยะที่ 1 จำนวน 2 ล้านโดส กระจายฉีดใน 13 จังหวัดที่เป็นพื้นที่ระบาดและ5 จังหวัดพื้นที่ท่องเที่ยวสำคัญ ซึ่งในระยะต่อไปจะมีวัคซีนจาก บ.แอสตร้าเซนเนก้า จำนวน 61 ล้านโดส และมีมาเพิ่มอีกจำนวน 5 ล้านโดส จากการสนับสนุน บ.สยามไบโอไซเอนซ์ จำกัด นอกจากนี้ยังมีแผนสั่งซื้อเพิ่ม เพื่อให้ครอบคลุมกลุ่มเป้าหมายทั่วประเทศ ภายในสิ้นปี 2564 เนื่องจากเป็นการฉีดวัคซีนจำนวนมากครั้งแรกของประเทศ จึงต้องมีการซักซ้อม วางแผน เพื่อให้การให้บริการฉีดวัคซีนเป็นไปอย่างมีประสิทธิภาพ โดยได้สั่งการให้ทุกจังหวัด จัดทำแผนการฉีดวัคซีนให้กลุ่มเป้าหมาย
“การฉีดวัคซีนครั้งนี้ เป็นการฉีดครั้งใหญ่ที่สุดในประเทศที่เคยมีมา ตั้งเป้าฉีดเข็มแรกให้แล้วเสร็จ ภายใน 3 เดือน เฉลี่ยเดือนละมากกว่า 10 ล้านโดส ในโรงพยาบาลกว่า 1,000 แห่ง ทุกโรงพยาบาลต้องทำแผนคัดเลือกกลุ่มเป้าหมายและพื้นที่ตามความเสี่ยง เช่น จังหวัดท่องเที่ยว พื้นที่ชายแดน พื้นที่ที่มีการระบาด เพื่อมีผลในการสร้างภูมิคุ้มกันหมู่ สามารถเปิดประเทศรับนักท่องเที่ยวได้อย่างปลอดภัย” นายแพทย์เกียรติภูมิ กล่าว
*********************************** 16 มีนาคม 2564
วันจันทร์ที่ 22 มีนาคม 2564
กรมทางหลวง รวมใจต้านภัยแล้ง พร้อมสนับสนุนน้ำประปาช่วยเหลือประชาชนทั่วประเทศจนกว่าภัยแล้งจะคลี่คลาย
กรมทางหลวง (ทล.) กระทรวงคมนาคม ร่วมมือกับการประปาส่วนภูมิภาคดำเนินโครงการ "กรมทางหลวง - การประปาส่วนภูมิภาค รวมใจต้านภัยแล้ง" ประจำปี 2564 สนับสนุนน้ำประปาฟรีจัดส่งโดยรถบรรทุกน้ำของ ทล. เพื่อแจกจ่ายให้แก่ประชาชนที่ได้รับความเดือดร้อน
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า จากสถานการณ์ภัยแล้งที่เกิดขึ้นส่งผลให้หลายพื้นที่ทั่วประเทศประสบปัญหาภัยแล้งที่รุนแรง โดยขณะนี้ประชาชนในหลายจังหวัดทั่วทุกภาคเริ่มได้รับผลกระทบเกี่ยวกับการขาดแคลนน้ำ กรมทางหลวง (ทล.) ได้ตระหนักถึงความเดือดร้อนของประชาชนในความจำเป็นที่ต้องใช้น้ำเพื่อการอุปโภคบริโภคใช้ชีวิตประจำวัน จึงได้ร่วมมือกับการประปาส่วนภูมิภาค จัดโครงการกรมทางหลวง - การประปาส่วนภูมิภาค รวมใจต้านภัยแล้ง ประจำปี 2564 ซึ่งปีนี้เป็นปีที่ 16 ของโครงการดังกล่าว โดยได้รับความร่วมมือจากการประปาส่วนภูมิภาคให้การสนับสนุนน้ำประปาและจัดส่งโดยรถบรรทุกน้ำของ ทล. เพื่อแจกจ่ายให้แก่ประชาชนที่ได้รับความเดือดร้อนขาดแคลนน้ำสำหรับอุปโภคและบริโภคในชีวิตประจำวัน จนกว่าสถานการณ์ภัยแล้งจะคลี่คลาย โดยหน่วยในสังกัด ทล. ประกอบด้วยสำนักงานทางหลวง 18 แห่ง แขวงทางหลวง 104 แห่ง และหมวดทางหลวง 581 แห่ง ซึ่งมีพื้นที่ครอบคลุมทั่วประเทศที่มีความพร้อมทั้ง ด้านบุคลากร เครื่องจักร ยานพาหนะ และวัสดุอุปกรณ์ในการช่วยเหลือประชาชนอย่างทันท่วงที
ทั้งนี้ การดำเนินการดังกล่าวเป็นการดำเนินการตามนโยบายของรัฐบาลและกระทรวงคมนาคมในการร่วมกันแก้ไขปัญหาวิกฤติการณ์ภัยแล้ง ประชาชนหรือหน่วยงานใดประสบปัญหาขาดแคลนน้ำสามารถขอรับความช่วยเหลือได้ที่สำนักงานทางหลวง แขวงทางหลวง หมวดทางหลวงทั่วประเทศ และสามารถขอความช่วยเหลือหรือสอบถามรายละเอียดเพิ่มเติมได้ที่สายด่วนกรมทางหลวง 1586 โทรฟรีทุกเครือข่ายตลอด 24 ชั่วโมง
วันศุกร์ที่ 12 มีนาคม 2564
บสย.-มธ. เสริมแกร่งงานวิชาการ ร่วมกันเปิดหลักสูตรด้านการเงิน การบริหารการเงิน และการจัดการทางธุรกิจ ให้แก่นักศึกษาและประชาชนทั่วไป
บสย.-มธ. ร่วมลงนามบันทึกข้อตกลงความร่วมมือทางวิชาการ ผนึกความเข้มแข็งระหว่างสถาบันการศึกษา กับ บสย. ซึ่งเป็นสถาบันการเงินเฉพาะกิจของรัฐ ทำหน้าที่ช่วยเหลือวิสาหกิจขนาดกลางและขนาดย่อม (SMEs) ผ่านการค้ำประกันสินเชื่อ
บสย.-มธ. เสริมแกร่งงานวิชาการ ร่วมกันเปิดหลักสูตรด้านการเงิน การบริหารการเงิน และการจัดการทางธุรกิจ ให้แก่นักศึกษาและประชาชนทั่วไป
ดร.รักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) พร้อมด้วย ผู้ช่วยศาสตราจารย์ ดร.ศุภชัย ศรีสุชาติ คณบดี คณะเศรษฐศาสตร์ มหาวิทยาลัยธรรมศาสตร์ ร่วมลงนามบันทึกข้อตกลงความร่วมมือทางวิชาการ ผนึกความเข้มแข็งระหว่างสถาบันการศึกษา กับ บสย. ซึ่งเป็นสถาบันการเงินเฉพาะกิจของรัฐ ทำหน้าที่ช่วยเหลือวิสาหกิจขนาดกลางและขนาดย่อม (SMEs) ผ่านการค้ำประกันสินเชื่อ
เพื่อร่วมกันสร้างทรัพยากรมนุษย์ให้มีคุณค่า และเป็นการใช้จุดแข็งของทั้งสองสถาบันโดยคณะเศรษฐศาสตร์ ม.ธรรมศาสตร์ ถือเป็นสถาบันการศึกษาชั้นนำที่มีคณาจารย์ผู้ทรงคุณวุฒิที่มีความรู้ ความสามารถ และผลิตนักศึกษา ซึ่งจะเป็นบุคลากรที่เป็นกำลังสำคัญของประเทศ ในขณะที่ บสย. เป็นองค์กรรัฐวิสาหกิจที่ทำหน้าที่ช่วยเหลือวิสาหกิจขนาดกลางและขนาดย่อม (SMEs) ผ่านกลไกการค้ำประกันสินเชื่อ สร้างความเชื่อมั่นให้กับสถาบันการเงินในการอนุมัติสินเชื่อมากขึ้น ช่วยให้ผู้ประกอบการ SMEs ที่มีศักยภาพ แต่ขาดหลักประกัน หรือหลักประกันไม่เพียงพอ ให้ได้รับวงเงินที่เพียงพอกับความต้องการ
ความร่วมมือในครั้งนี้มีวัตถุประสงค์ร่วมกัน ในการเสริมสร้างความเชี่ยวชาญเฉพาะด้านให้แก่นักศึกษาและบุคคลทั่วไป คณะเศรษฐศาสตร์ ธรรมศาสตร์ และ บสย. จึงร่วมกันออกแบบหลักสูตรให้สอดคล้องกับความเชี่ยวชาญหรือประสบการณ์ที่สั่งสมมาของ บสย. และพันธมิตร โดยมุ่งมั่นให้เกิดการผลิตผลงานวิชาการที่ตอบโจทย์ธุรกิจ รวมทั้งสร้างเสริมประสบการณ์จริงทางธุรกิจให้แก่นักศึกษาผ่านการฝึกงาน การดูงาน ที่ บสย. และผู้ประกอบการ SMEs อีกทั้งยังร่วมสนับสนุนให้นักศึกษาทำโครงการวิชาการส่งเสริมธุรกิจ เพื่อสร้างอาชีพให้แก่ตนเองเพื่อการเติบโตที่ยั่งยืน โดยคาดว่าจะสามารถเปิดหลักสูตรการเรียนการสอนตั้งแต่เดือนพฤษภาคม 2564 นี้เป็นต้นไป
วันจันทร์ที่ 15 มีนาคม 2564
ออมสิน ออกมาตรการ “พักชำระเงินต้น ส่งดอกเบี้ยตามกำลัง” ช่วยเหลือลูกหนี้เดือดร้อนผ่อนไม่ไหว ก่อนกลายเป็น NPLs
จากการติดตามตรวจสอบประวัติการชำระหนี้ของลูกหนี้สินเชื่อต่าง ๆ ของธนาคารที่ได้รับผลกระทบอย่างต่อเนื่องจากการแพร่ระบาดของเชื้อไวรัสโควิด-19 พบว่าขณะนี้มีลูกหนี้จำนวนหนึ่งที่ได้รับความเดือดร้อนและเริ่มประสบปัญหาผิดนัดชำระหนี้
นายวิทัย รัตนากร ผู้อำนวยการธนาคารออมสิน เปิดเผยว่า จากการติดตามตรวจสอบประวัติการชำระหนี้ของลูกหนี้สินเชื่อต่าง ๆ ของธนาคารที่ได้รับผลกระทบอย่างต่อเนื่องจากการแพร่ระบาดของเชื้อไวรัสโควิด-19 พบว่าขณะนี้มีลูกหนี้จำนวนหนึ่งที่ได้รับความเดือดร้อนและเริ่มประสบปัญหาผิดนัดชำระหนี้ ดังนั้น เพื่อเป็นการช่วยเหลือและประคับประคองไม่ให้ลูกหนี้ต้องเสียประวัติกลายเป็นหนี้ NPLs ซึ่งจะเป็นอุปสรรคในการขอสินเชื่อหรือทำธุรกรรมทางการเงินอื่นอีกในอนาคต ธนาคารออมสินจึงประชาสัมพันธ์แจ้งให้ลูกหนี้กลุ่มนี้ติดต่อธนาคารเพื่อหาแนวทางแก้ไขหนี้ร่วมกันตามมาตรการช่วยเหลือเป็นรายบุคคล
มาตรการช่วยเหลือลูกหนี้ในครั้งนี้ ให้สิทธิเฉพาะสินเชื่อบางประเภท ได้แก่ สินเชื่อเคหะ สินเชื่อไทรทอง สินเชื่อธุรกิจ สินเชื่อครูและบุคลากรทางการศึกษา สินเชื่อสวัสดิการ และสินเชื่อธนาคารประชาชน โดยลูกหนี้ที่ค้างชำระไม่เกิน 90 วัน และสถานะบัญชียังไม่เป็น NPLs สามารถเลือกเมนูบนแอปพลิเคชัน MyMo เพื่อเข้าร่วมมาตรการได้อัตโนมัติ ธนาคารได้พิจารณาแผนชำระหนี้ของลูกหนี้แต่ละรายตามความเหมาะสมสอดคล้องกับความสามารถในการชำระหนี้เป็นรายบุคคล ให้ลูกหนี้ได้พักชำระเงินต้น และจ่ายดอกเบี้ยเต็มจำนวนหรือจ่ายบางส่วน ภายในกำหนดระยะเวลาของแต่ละแผนชำระหนี้ที่ธนาคารอนุมัติให้ กรณีที่ลูกหนี้ไม่สะดวกกดใช้สิทธิ์อัตโนมัติผ่าน MyMo สามารถไปติดต่อดำเนินการได้ที่ธนาคารออมสินทุกสาขาทั่วประเทศ
ทั้งนี้ ลูกหนี้ที่เริ่มประสบปัญหาค้างชำระและจำเป็นต้องแก้ไขหนี้ก่อนเสียประวัติ กลายเป็น NPLs สามารถเลือกเข้ามาตรการช่วยเหลือได้ตั้งแต่บัดนี้ – 30 มิถุนายน 2564 สอบถามข้อมูลเพิ่มเติมได้ที่ธนาคารออมสินทุกสาขา และที่ Call Center โทร. 1115
วันอังคารที่ 23 มีนาคม 2564
ชวนประชาชนร่วมงาน Bangkok Job Fair 2021
วันอังคารที่ 23 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเชิญชวนประชาชนเข้าร่วมงาน Bangkok Job Fair 2021 ระหว่างวันที่ 26 – 27 มี.ค.นี้ ที่ศูนย์การค้าฟอร์จูนทาวน์ โดยมีตำแหน่งงานว่างซึ่งสมัครและสัมภาษณ์ได้ภายในงานกว่า 5,000 อัตรา จากสถานประกอบการชั้นนำกว่า 40 บริษัท เช่น บริษัท ซีพีออลล์ จำกัด มหาชน บริษัท เซ็นทรัล กรุ๊ป จำกัด บริษัท ไมเนอร์ ฟู้ด กรุ๊ป จำกัด เป็นต้น นอกจากนี้ยังมีกิจกรรมสาธิตประกอบอาชีพอิสระ 20 อาชีพ เช่น การทำกระเป๋าบุผ้าปักริบบิ้น สายคล้องหน้ากากอนามัย การทำอาหารและขนม ธุรกิจแฟรนไชส์แบบ Food Truck บริการหางานสำหรับผู้พิการและผู้สูงอายุ บริการให้คำปรึกษาเกี่ยวกับสิทธิประโยชน์ของแรงงาน เช่น การขึ้นทะเบียนผู้ประกันตน เป็นต้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 8 มีนาคม 2564
8 มี.ค. วันสตรีสากล “ผู้หญิง คือ พลังขับเคลื่อนประเทศ”
...
วันที่ 8 มี.ค. ของทุกปี เป็นวันสตรีสากล ซึ่งปีนี้ พล.อ.ประยุทธ์ จันทร์โอชา นายกรัฐมนตรี ได้กล่าวชื่นชมบทบาทของผู้หญิงว่า เป็นผู้มีความสำคัญในการขับเคลื่อนประเทศในทุกด้าน หากจะเปรียบเป็นช้างก็เสมือนช้างเท้าหน้าข้างหนึ่งที่ก้าวไปข้างหน้าคู่กับผู้ชายซึ่งเป็นเท้าอีกข้างหนึ่ง
.
จึงอยากให้ทุกคนและทุกองค์กรตระหนักในเรื่องนี้ให้มากขึ้น ส่งเสริมให้ผู้หญิงได้แสดงศักยภาพทั้งเรื่องการดูแลครอบครัวและการทำงาน รวมถึงแก้ทัศนคติของคนในสังคมที่มักมองว่าหญิงด้อยกว่าชาย
.
โดยรัฐบาลไม่ได้นิ่งนอนใจกับปัญหาดังกล่าว จึงได้กำหนด “ยุทธศาสตร์การพัฒนาสตรี” พร้อมบูรณาการการทำงานของทุกหน่วยงานมาอย่างต่อเนื่อง เพื่อ
1.ให้คนไทยทุกคนมีความคิดที่ถูกต้องเรื่องความเท่าเทียมระหว่างหญิงชาย ทุกเพศมีศักดิ์ศรีความเป็นคนเท่ากัน
2.พัฒนาสังคมไทยให้เป็นสังคมที่มีความเป็นธรรม ยุติธรรม และปราศจากการเลือกปฏิบัติ
3.ส่งเสริมผู้หญิงเข้ามีบทบาททางการเมือง มีส่วนร่วมในการกำหนดนโยบายระดับต่าง ๆ
4.เร่งพัฒนาศักยภาพและเสริมสร้างคุณภาพชีวิตของสตรีในทุกกลุ่มทุกวัย
.
ให้ผู้หญิงทุกคนใช้พลังและศักยภาพของตนเองได้เต็มที่ เพื่อให้ “ทุก ๆ วันเป็นวันของผู้หญิง”
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ตั้งเป้า! พัฒนาร้านค้าปลีกสู่ “สมาร์ทโชวห่วย” 3,500 ร้านทั่วไทย
เช็กเงื่อนไขใหม่ 'เราเที่ยวด้วยกัน เฟส 3' คุมเข้มทุจริต
เห็นชอบ! ทุน สควค. สร้างครูวิทย์ ระยะ 4 เสริมกำลังพัฒนาประเทศ
ปรับกฎหมาย “ข้อมูลข่าวสารราชการ” หนุนประชาชนร่วมตรวจสอบภาครัฐ
เสนอต้มยำกุ้ง ขึ้นทะเบียนมรดกวัฒนธรรมที่จับต้องไม่ได้ของมนุษยชาติ
วันพฤหัสบดีที่ 11 มีนาคม 2564
ดีอีเอส ร่วมเวที TRIS Annual Forum ภายใต้แนวคิด "Maturity in Privacy" กระตุ้นทุกภาคส่วน เตรียมพร้อมก่อน พ.ร.บ.ข้อมูลส่วนบุคคลมีผลบังคับใช้ 1 มิ.ย.64
ดีอีเอส ร่วมเวที TRIS Annual Forum ภายใต้แนวคิด "Maturity in Privacy" กระตุ้นทุกภาคส่วน เตรียมพร้อมก่อน พ.ร.บ.ข้อมูลส่วนบุคคลมีผลบังคับใช้ 1 มิ.ย.64
เมื่อวันที่ 11 มีนาคม 2564 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานพิธีเปิดงานสัมมนาประจำปี 2564 TRIS Annual Forum ภายใต้แนวคิด "Maturity in Privacy" จัดโดย ทริส คอร์ปอเรชั่น เพื่อเผยแพร่ความรู้ทางวิชาการ และสร้างความตระหนัก เกี่ยวกับธรรมาภิบาลข้อมูล (Data Governance) ความเป็นส่วนตัวของข้อมูล (Data Privacy) และการปฏิบัติตามพระราชบัญญัติคุ้มครองข้อมูลส่วนบุคคล พ.ศ. 2562 (Personal Data Protection Act (PDPA) Compliance) ให้กับหน่วยงานราชการ รัฐวิสาหกิจ และบริษัทเอกชน ที่มีความจำเป็นอย่างยิ่งในการเตรียมความพร้อม เพื่อทำความเข้าใจและค้นหาคำตอบเกี่ยวกับ Data Governance, Data Privacy และการปฏิบัติตามพ.ร.บ.คุ้มครองข้อมูลส่วนบุคคล พ.ศ. 2562 ให้สามารถนำข้อมูลไปปรับใช้ พัฒนาการบริหารจัดการข้อมูล สร้างความได้เปรียบทางการแข่งขันให้กับองค์กร ซึ่งได้รับความสนใจจากประชาชน และผู้แทนจากหน่วยงานภาครัฐ เอกชน เข้าร่วมงาน ณ ห้องบอลลูม 2-3 ชั้น 4 Conrad Bangkok Hotel
********************
วันจันทร์ที่ 8 มีนาคม 2564
​'วราวุธ'​ รมว.ทส.​ ร่วมพิธีลงนามข้อตกลงความร่วมมือ​ "พัทลุงมุ่งสู่เมืองสิ่งแวดล้อมยั่งยืน" พร้อมมอบหนังสืออนุญาต​ คทช.​ หนังสือแสดงป่าชุมชน​ และเงินอุดหนุนให้เครือข่ายป่าชุมชน​ฯ
​'วราวุธ'​ รมว.ทส.​ ร่วมพิธีลงนามข้อตกลงความร่วมมือ​ "พัทลุงมุ่งสู่เมืองสิ่งแวดล้อมยั่งยืน" พร้อมมอบหนังสืออนุญาต​ คทช.​ หนังสือแสดงป่าชุมชน​ และเงินอุดหนุนให้เครือข่ายป่าชุมชน​ฯ
'วราวุธ'​ รมว.ทส.​ ร่วมพิธีลงนามข้อตกลงความร่วมมือ​ "พัทลุงมุ่งสู่เมืองสิ่งแวดล้อมยั่งยืน" พร้อมมอบหนังสืออนุญาต​ คทช.​ หนังสือแสดงป่าชุมชน​ และเงินอุดหนุนให้เครือข่ายป่าชุมชน​ฯ
วันนี้​ (5​ มีนาคม​ 2564) เวลา​ 14.30 น.​ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​​ (รมว.ทส.)​ เป็นประธานและสักขีพยานในพิธีลงนามข้อตกลงความร่วมมือ​ "พัทลุงมุ่งสู่เมืองสิ่งแวดล้อมยั่งยืน" เพื่อ​ส่งเสริมผลักดันให้เกษตรกรผลิตโดยหลีกเลี่ยง​ หรือลด​ ละ​ เลิก​ การใช้สารเคมี​ และการหยุดเผาป่า​โดยสิ้นเชิง รวมทั้ง​ ให้ประชาชนปรับเปลี่ยนพฤติกรรม​​ "ใช้ชีวิตวิถีใหม่​ ใส่ใจสิ่งแวดล้อม" พร้อมได้มอบหนังสืออนุญาต​ คทช.​ หนังสือแสดงป่าชุมชน​ และเงินอุดหนุนให้เครือข่ายป่าชุมชนในพื้นที่จังหวัดพัทลุง​ โดยมี​ นายจตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ คณะผู้บริหาร​ หัวหน้าหน่วยงานในสังกัด​ที่เกี่ยวข้อง​ นายกู้เกียรติ​ วงศ์กระพันธุ์​ ผู้ว่าราชการจังหวัดพัทลุง​ องค์กรปกครองส่วนท้องถิ่น​ และภาคีเครือข่ายในจังหวัดพัทลุง​ เข้าร่วมพิธีฯ​ ณ​ ห้องประชุมศูนย์ศึกษาธรรมชาติและสัตว์ป่าทะเลน้อย
รมว.ทส.​ กล่าวว่า​ ขอเป็นกำลังใจและขอบคุณ​ทุกภาคส่วนที่รวมใจกันเป็นหนึ่งที่จะทำให้พัทลุงมุ่งสู่การเป็นเมืองสิ่งแวดล้อมอย่างยั่งยืน​ รวมทั้ง​ ได้ร่วมกันดูแล​ อนุรักษ์​ และรักษาพื้นที่แห่งนี้​ให้คงความอุดมสมบูรณ์​ เพราะสิ่งที่เราทำในวันนี้​เป็นการทำเพื่อลูกหลานของเราในอนาคตข้างหน้า​ ให้พวกเขาได้เห็นทรัพยากรธรรมชาติและสิ่งแวดล้อมที่สมบูรณ์และยั่งยืนสืบต่อไป​
ทั้งนี้​ การมอบหนังสืออนุญาตใช้พื้นที่ป่าสงวนแห่งชาติ ตามโครงการ คทช. หนังสือแสดงป่าชุมชน และเงินอุดหนุนฯ ประกอบด้วย
1. การมอบหนังสืออนุญาตการใช้พื้นที่ป่าสงวน ตามโครงการ คทช. จำนวน 3 พื้นที่ เนื้อที่รวม
968-0-90 ไร่ ได้แก่​ ป่าสงวนแห่งชาติ ป่าควนเสาธง ป่าควนนายสุก และป่าควนนายหวัด เนื้อที่ 730-0-80 ไร่
ป่าสงวนแห่งชาติ ป่าเขาหวัง ป่าเขาคับ ป่าเขาเขียว และป่าเขายาโง้ง เนื้อที่ 102-3-38 ไร่​ ป่าสงวนแห่งชาติ ป่าควนโคกยา ป่าควนโต๊ะดน และป่าควนนุ้ย เนื้อที่ 135-0-72 ไร่
2. การมอบหนังสือแสดงป่าชุมชน จำนวน​ 5 หมู่บ้าน ได้แก่ ป่าชุมชนบ้านเขาอ้อ ป่าชุมชนบ้านนาสวน​ ป่าชุมชนบ้านเขากลาง​ ป่าชุมชนบ้านเขาวังทอง และป่าชุมชนปากสระ
3. มอบเงินอุดหนุน (เงินกู้) โครงการสร้างเศรษฐกิจชุมชน จำนวน 4 ป่าชุมชน ได้แก่​ ป่าชุมชนบ้านนาบอน​ ป่าชุมชนบ้านป่าพาศ์ ป่าชุมชนบ้านป่าแก่ออก​ และป่าชุมชนบ้านเขาวังทอง
นอกจากนี้​ รมว.ทส.​ และคณะผู้บริหาร​ ยังได้เยี่ยมชมภายในบริเวณศูนย์การเรียนรู้ฯ​ และหอคอยจุดชมวิวทะเลน้อย​ ในโอกาสนี้ด้วย
วันศุกร์ที่ 5 มีนาคม 2564
ไทย - ปากีสถาน ลงนามความร่วมมือด้านการป้องกันประเทศร่วมกัน
ไทย - ปากีสถาน ลงนามความร่วมมือด้านการป้องกันประเทศร่วมกัน
ไทย - ปากีสถาน ลงนามความร่วมมือด้านการป้องกันประเทศร่วมกัน
พล.ท.คงชีพ ตันตระวาณิชย์ โฆษก กห. เปิดเผยว่า เมื่อ​ 5 มี.ค.64, 1400 ​ ​ พล.อ.ณัฐ​ อินทรเจริญ ปล.กห. ได้ให้การต้อนรับ​การเข้าเยี่ยมคำนับของ นาย​ อะศิม​ อิฟติคัร อะห์มัด (Asim Iftikhar Ahmad)​ ออท.สาธารณรัฐอิสลามปากีสถาน​ (ปากีสถาน​)​/ไทย และ​ลงนามในบันทึกความเข้าใจ​ (MOU) ว่าด้วยความร่วมมือด้านการป้องกันประเทศระหว่างกัน ณ ศาลาว่าการกลาโหม
ทั้งสองฝ่ายได้ชื่นชมความสัมพันธ์ระหว่างสองประเทศที่มีมาอย่างต่อเนื่องยาวนาน เกือบ 70 ปี โดยเฉพาะความร่วมมือทางทหาร ผ่านการฝึกและศึกษา
พล.อ.ณัฐ’ ได้กล่าวขอบคุณปากีสถาน ที่ส่งกำลังพลเข้าร่วมฝึก ศึกษาและร่วมสังเกตการณ์ การฝึก Cobra Gold​ 2020 รวมทั้งสนับสนุนผู้ประกอบการเข้าร่วมงาน Defense​ & Security 2019​ ที่ผ่านมา พร้อมชื่นชมความก้าวหน้าและศักยภาพของปากีสถาน​ในด้านอุตสาหกรรม​ป้องกัน​ประเทศ​ ซึ่งไทยพร้อมร่วมมือและพัฒนาร่วมกัน
นาย​ อะศิม​‘ กล่าวแสดงความขอบคุณและย้ำว่าปากีสถาน ยินดีและพร้อมให้การสนับสนุนทางทหารร่วมกัน ทั้งการฝึก การศึกษา การปฏิบัติ​การรักษาสันติภาพ​ รวมทั้งความร่วมมือด้านอุตสาหกรรม​ป้องกัน​ประเทศ​ และเชื่อมั่นว่า จะสามารถดำรงความต่อเนื่องกิจกรรมความร่วมมือทางทหารในทุกระดับหลังสถานการณ์ COVID-19 ดีขึ้น
ต่อจากนั้น ปล.กห.และ ออท.ปากีสถาน ได้ลงนามบันทึกความเข้าใจว่าด้วยความร่วมมือด้านการป้องกันประเทศระหว่าง รัฐบาลแห่งราชอาณาจักรไทยกับรัฐบาลแห่งสาธารณรัฐอิสลามปากีสถาน เพื่อเสริมสร้าง​และขยาย​ขอบเขต​ความร่วมมือทางทหาร ความร่วมมือ​ด้านความมั่นมั่นคงและการป้องกันประเทศ รวมทั้งความร่วมมือการปฏิบัติการบรรเทาภัยพิบัติร่วมกัน ซึ่งจะเป็นการยกระดับความสัมพันธ์ระหว่างสองประเทศให้แน่นแฟ้นและเป็นรูปธรรมมากขึ้นต่อไป